חריש (יישוב)

היסטוריה

בשנות ה-80 הוקם קיבוץ חריש על ידי הקיבוץ הארצי, במרחק של כ-6 קילומטרים (בקו אווירי) דרום-מערבית ליישוב קציר, בגובה של 110 מטרים מעל פני הים. בתחילה הוקמה במקום היאחזות נח"ל ובשנת 1982 הוחלט לאזרח את המקום ולהפכו לקיבוץ. בשנת 1993 ננטש הקיבוץ, למעט פלוגה של מג"ב ששכנה בו.
על אדמות הקיבוץ הנטוש הוקם יישוב בשם "חריש" ובו כ-300 יחידות דיור. משרד השיכון השקיע רבות בתשתיות היישוב ובתכנונו, אך פיתוחו של היישוב נכשל. מרבית הרחובות היו ריקים, והאוכלוסייה המעטה ששכנה בו הייתה חלשה.
בשנת 1996 הובאו ליישוב כ-70 מבני חמולת קראג'ה מרמלה, לאחר סכסוך דמים ממושך בינם לבין חמולת ג'רושי.
בשנת 2002 הוקם במקום גרעין תורני בשם "ראשית תבואתו" ובו כ-50 משפחות.

האיחוד עם קציר

ביולי 1992, במסגרת התוכנית לאיחוד רשויות מקומיות, אוחדו היישובים קציר וחריש למועצה מקומית אחת בשם "טל-עירון", שהייתה ה"כוכב" הצפוני ביותר בתוכנית "יישובי הכוכבים". בשנת 1995 הוסב שם המועצה המקומית ל"קציר-חריש".
ביוני 2012, במסגרת קידום הפיכת חריש לעיר, חתם שר הפנים על צו להפרדת הרשויות. היישוב קציר הועבר לתחום שיפוטה של מועצה אזורית מנשה, והמועצה המקומית חריש חזרה להיות רשות מוניציפלית בפני עצמה. ההפרדה בוצעה בפועל באוגוסט 2012.

קידום הפיכת חריש לעיר

בשנת 2008 הוחלט להכריז על חריש כמרחב תכנון מיוחד על פי סעיף 32 בחוק התכנון והבנייה והוקמה ועדה מיוחדת שבסמכותה לאפשר תכנון ופיתוח אזורי מהירים. בראש הוועדה עמד יגאל שחר. החל מ-2014 בראש הוועדה עומד השר לשעבר דוד מגן - מונסונגו.
בשנת 2010 החליטה הממשלה להקים ועדת מנכ"לים לקידום היישוב חריש לצורך "פתרונות ארוכי טווח לצמיחתו העתידית של היישוב כפתרון משמעותי וארוך טווח למצוקות הדיור הקשות מהן סובלת האוכלוסייה בעלת צביון דתי". החלטה זו עוררה התנגדות ביישוב, ובשנת 2011 עתרו תושבי חריש לבית המשפט המחוזי בחיפה נגד התוכנית לייעד את העיר לחרדים בלבד ובית המשפט קבע כי על המכרזים להיות פתוחים לציבור הרחב. בעקבות כך, למכרזים שפורסמו בשנת 2012 לבניית כ-4,700 יחידות דיור בשתי שכונות חדשות, ניגשו כקבוצות רכישה עמותות חרדיות, חילוניות ודתיות-לאומיות. כמו כן ניגשו למכרזים קבלנים בהצעות לבנייה רוויה. תוצאות המכרז התפרסמו בינואר 2013, בהם התברר כי רוב העמותות החרדיות שניגשו למכרז נפסלו בשל תיאום מחירים מוקדם שביצעו ביניהן. במכרזים זכו הקבלנים בכ-2,400 יחידות דיור, העמותות החרדיות זכו בכ-500 יחידות דיור, העמותות החילוניות זכו בכ-500 יחידות דיור, והעמותות הדתיות-לאומיות זכו בכ-1,300 יחידות דיור. במכרז נוסף שתוצאותיו התפרסמו בפברואר 2013, זכה קבלן הבונה עבור העמותה החרדית "לעבדך באמת" בבניית 78 יחידות דיור.
לאחר שהוחלט כי חריש העיר תהיה פתוחה לכלל הציבור הישראלי, עמלה הוועדה המיוחדת לתכנון ולבנייה על תכנון עיר מודרנית ומתקדמת שתספק לתושביה איכות חיים גבוהה ותשמור על ערכי הטבע הסובב ומשתלב בעיר, וכך נבנה הרובע חריש 1/א (6,000 יח"ד) שמאוכלס ב 2016 ו-2017.
במהלך 2014 ו-2015 אושרו ושווקו ליזמים שתי שכונות נוספות, 1/ב "המגף" (2,519 יח"ד) ו 2/א "אור המזרח" (1,858 יח"ד) שמהוות תוספת משמעותית לעיר המתהווה. כן אושר מרכז עירוני ראשי 1/ד שכולל 664 יח"ד, 150,000 מ"ר שטחי מסחר ותעסוקה, 8,000 מ"ר שטחי מלונאות ו 77,000 מ"ר מבני ציבור שיכללו מתחם עירוני לשירותי הצלה וחירום.
ב-3 בנובמבר 2015, ביקרו ראש הממשלה, שר האוצר, שר התחבורה, שר הבינוי והשיכון ושר הפנים והנחו את הוועדה להמשיך ולהרחיב את תכנון העיר מ-4,500 דונם ל-13,000 דונם להתיישבות של 100,000 תושבים (במקום 50,000 במקור).
עד היום הנפיקה הוועדה 582 היתרי בנייה ל-6,265 יח"ד. כשני שלישים מהיחידות מצויים בשלבי בנייה מתקדמים ומוכנים לאכלוס מיידי.
בסוף מרץ 2018, הגדיל שר האוצר משה כחלון את מרחב התכנון של חריש ב-2,000 דונם.
כעת, תוכל הוועדה המיוחדת בחריש לקדם תכנון לבניית עד 20 אלף יחידות דיור חדשות ביישוב.

חריש - עיר מקיימת וירוקה

כיום נבנית תוכנית אב לקיימות בעיר, בראשות ראש המועצה יצחק קשת. במסגרת תוכנית האב, נערך כנס קיימות לכל מנהלי המחלקות, בהשתתפות בכירים במשרד הבינוי והשיכון והמשרד להגנת הסביבה. בכנס הוצגה חשיבות נושא הקיימות בעיר, האלמנטים המקיימים בתוכנית בניין עיר (תב"ע) ונבחנו פרויקטים שונים אותם ניתן לקדם על מנת להפוך את חריש לעיר ירוקה.
כל מבני החינוך בחריש, הכוללים מאות כיתות לימוד, יוקמו בבנייה ירוקה על פי התקן הישראלי ובתקציב ייעודי של 9 מיליון ש"ח. התכנון העירוני בחריש מקדם הליכה ורכיבה באופניים על ידי שבילים ייעודיים ופריסת מבני ציבור, חינוך, פארקים ומסחר במרחק הליכה קצר מכל בית בעיר.

תחבורה

חריש נמצאת ממזרח לכביש 6, לא רחוק ממחלף עירון שבו פוגש כביש 6 את כביש 65, אך הגישה מחריש לעורקי תחבורה אלה ארוכה יחסית, דרך כביש 6353 וכביש 574.
בסמוך לכניסה ליישוב צפויה להיבנות תחנת הרכבת חריש על מסילת מנשה שהיא מסילת רכבת המקשרת את המסילה המזרחית החדשה אל מסילת העמק, התחנה צפויה להיפתח בעשור השלישי של המאה ה-21.

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2018, מתגוררים בחריש 7,569 תושבים (מקום 234 בדירוג רשויות מקומיות בישראל). האוכלוסייה גדלה בקצב גידול שנתי של ‎111.3%‏.   לפי נתוני הלמ"ס נכון לסוף 2017, לחריש דירוג של 3 מתוך 10, במדד חברתי-כלכלי - אשכול לשנת 2015.  השכר החודשי הממוצע של שכיר במשך שנת סוף 2016 היה 8,786 ש"ח (ממוצע ארצי: 8,913 ש"ח).
באוקטובר 2018 הגיע מספר התושבים בחריש ל-10,000.